钦定古今图书集成/明伦汇编/官常典/第463卷 > 颜师伯
## 钦定古今图书集成/明伦汇编/官常典/第463卷 > 颜师伯

按《宋书》本传，“师伯，字长渊，琅邪临沂人，东扬州刺史
竣族兄也。父邵，刚正有局力，为谢晦所知。晦为领军，
以为司马，废立之际，与之参谋。晦镇江陵，请为咨议
参军，领录事，军府之务悉委焉。邵虑晦将有祸，求为
竟陵太守。未及之郡，值晦见讨，晦与邵谋起兵拒朝
廷，邵饮药死。师伯少孤贫，涉猎书传，颇解声乐。刘道”
产为雍州，以为辅国行参军。弟师仲妻，臧质女也。质
为徐州，辟师伯为主簿。衡阳王义季代质为徐州，质
荐师伯于义季，义季即命为征西行参军，兴安侯义
宾代义季。世祖代义宾，仍为辅国、安北行参军。王景
文时为咨议参军，爱其谐敏，进之世祖。师伯因求杖
节，乃以为徐州主簿。善于附会，大被知遇。及去镇，师
伯以主簿送故。世祖镇寻阳，启太祖请为南中郎府
主簿。太祖不许，谓典签曰：“中郎府主簿那得用颜师
伯。”世祖启为长流正佐。太祖又曰：“朝廷不能除之，郎
可自板，亦不宜署长流。”世祖乃板为参军事，署刑狱。
及入讨元凶，转主簿。世祖践祚，以为黄门侍郎，随王
诞骠骑长史、南郡太守，改为骠骑大将军长史、南濮
阳太守，御史中丞。臧质反，出为宁远将军、东阳太守，
领兵置佐，以备东道。事宁，复为黄门侍郎，领步兵校
尉，改领前军将军，徙御史中丞，迁侍中。上以伐逆宁
乱，事资群谋，大明元年，下诏曰：“昔岁国难方结，疑懦
者众。故散骑常侍、太子右率庞秀之履崄能贞，首畅
义节，用使狡状先闻，军备夙固，丑逆时殄，颇有力焉。
追念厥诚，无忘于怀。侍中祭酒颜师伯、侍中领射声
校尉袁愍孙、豫章太守王谦之、太子前中庶子领右
卫率张淹，爰始入讨，预参议谋，契阔大难，宜蒙殊报。
秀之可封乐安县伯，食邑六百户；师伯平都县子，愍
孙兴平县子；谦之石阳县子，淹广晋县子”，食邑各五
百户。师伯迁右卫将军，母忧去职。二年，起为持节、督
青冀二州徐州之东安莞兖州之济北三郡诸军事、
辅国将军、青冀二州刺史。其年，北魏拓跋濬遣伪散
骑常侍、镇西将军、清水公拾贲敕文率众寇清口，清
口戍主、振威将军傅《干爱》率前员外将军周盘龙等
击，大破之。世祖遣虎贲主庞孟虬、积射将军殷孝祖
等赴讨，受师伯节度。师伯遣中兵参军苟思达与孟
虬合力行，达沙沟，卤窟瓌公、五军公等马步数万，迎
军拒战。孟虬等奋击尽日，孟虬手斩五军公卤，于是
大奔。孝祖又斩窟瓌公，赴水死者千计。卤又遣河南
公、黑水公、济州公、青州刺史张怀之等屯据济岸。师
伯又遣中兵参军江方兴就傅干爱击破之，斩河南
公树兰等，卤别帅它门。又遣万馀人攻清口戍城，干
爱、方兴出城拒战，即斩它门，馀众奔走。卤清水公又
率二万人复来逼城，干爱等出战，又破之，追奔至赤
龙门，杀贼甚众。上嘉其功，诏曰：“寇驱率党类，规暴边
塞，辅国将军、青冀二州刺史师伯宣略，命师合变应
机，济戍奋怒，一月四捷。支军异部，骋勇齐效，频枭名
王，大歼群丑，朕用嘉叹，良深于怀。可遣使慰劳，并符
辅国府详考功最，以时言上。”苟思达、庞孟虬等又追
卤至杜梁。卤众多，四面俱合。平南参军童太一及苟
思达等并单骑出荡，应手披靡。孟虬等继至，卤乃散
走，赴河死者甚多。既而卤更合众大至，孟虬等又破
之。世祖又遣司空参军天生助师伯、张怀之据縻沟
城，师伯遣天生等破之。怀之出城逆战，天生率军主
刘怀珍、白衣客朱士义、殿中将军孟继祖等击之。怀
之败走入城，仅以身免。继祖于阵遇害。追赠郡守。又
卤陇西王等屯据申城，背济向河，三面险固。天生又
率众攻之，朱士义等贯甲先登，贼赴河死者无算，即
日陷城。卤天水公又攻乐安城。建威将军、平原、乐安
二郡太守，分武都与卜天生等拒击，大破之。卤乃奔
退，追战克捷，直至清口。卤攻围傅干爱，干爱随方拒
对。孝祖等既至，卤彻围遁走。师伯进号“征卤将军。”三
年，竟陵王诞反，师伯遣长史嵇元敬率五千人赴难。
四年，征为侍中，领右军将军。亲幸隆密，群臣莫二。迁
吏部尚书，右军如故。上不欲威柄在人，亲览庶务，前
后领选者，唯奉行文书，师伯专情独断，奏无不可。迁
侍中，领右卫将军。七年，补尚书右仆射。时分置二选，
陈郡谢庄、琅邪王昙生并为吏部尚书。师伯子举周
旋寒人张奇为公车令，上以奇资品不当，使兼市买
丞，以蔡道惠代之。令史潘道栖、褚道惠、颜祎之、元从夫、任澹之、石道儿、黄难、周公选等抑道惠敕使奇先
到公车，不施行。奇兼市买丞事，师伯坐以子领职，庄
昙生免官，道栖、道惠弃市，袆之等六人，鞭杖一百。师
伯寻领太子中庶子，虽被黜挫，受任如初。世祖临崩，
师伯受遗诏辅幼主，《尚书》中事，专以委之。废帝即位，
复还即真，领卫尉。师伯居权日久，天下辐辏，游其门
者，爵位莫不逾分。多纳货贿，家产丰积，伎妾声乐，尽
天下之选。园池第宅，冠绝当时，骄奢淫恣，为衣冠所
嫉。又迁尚书右仆射，领丹阳尹。废帝欲亲朝政，发诏
转师伯为左仆射，加散骑常侍，以吏部尚书王景文
为右仆射，夺其京尹，又分台任。师伯至是始惧，寻与
太宰、江夏王义恭、柳元景同诛，时年四十七，六子并
幼，皆见杀。弟师仲，中书郎、晋陵太守；师叔，司徒主簿，
南康相。太宗即位，诏曰：“故散骑常侍、仆射、领丹阳尹、
平都县子师伯，昔逢代运，豫班荣赏，遭罹厄会，陨命
淫刑。宗嗣殄绝，良用矜悼。但其心渎货，宜贬赠典，可
绍封社，以慰冤魂。”谥曰荒。子师仲子干继封，齐受禅，
国除。